# Die Schedelsche Weltchronik (deutsch):056

| 055 <<<Vorheriges Blatt | Die Schedelsche Weltchronik Blatt LVI | Nächstes Blatt>>> 057 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## LV verso:

* Die myndern propheten.
* Sophonias der. ix. prophet von den. xij. propheten ein sun chus des edelsten mans vnder den hebreyschen hat fu$^e$ruerkundet die zersto$^e$rung vnd widerpawung iherusalem.
* Vrias der prophet ward erto$^e$dt vomm konig Jeconia.
* Abacuck der. x. vnder den xij. propheten vol des gaists der weyssagung bey iudeam in wierden gehalten weissaget wider Nabuchodonosor vnnd babilonem. Diser bracht auch die speyß dem Daniel do er zu babilonia in der leoben gru$^o$ben was
Baruth ein notari Jheremie des propheten hat ein prophetisch buch gemacht. vnd darinn den trost von der widerfart auß der fencknus fu$^e$rgekundet. Sarayam hat der nabuchodonosor in reblata mit andernn ratgeben sedechie todgeslagen.
* Ieremias der allerheiligst prophet von mutter leib geheyligt. auß briesternn geporn. fieng an dieweil er noch ein kindt. xiij. iar alt was zu der zeit Josie wider iherusalem vnnd den tempel zeweyssagen. vnnd er weyssaget xl. iar. on die iar in den er zu egipten prophetisiret. daselbst wardt er nach vil im bewysenns frefels
bey Taphnas von demselben volck verstainigt vnd an demselben ende begraben. vnnd nach dem er die slangen veriaget darumb ward er nach senym tod geeret.
Olda die weyssagin wz Sellum des ho$^e$hsten briesters weib vnd hat geleu$^e$chtet vnd geweissagt dem konig iosie vnd sunderlich die zerstorung iherusalem vnnd die fencknus irs volcks.
Dise sechs alle noch kindere warden mit dem konig Joachim gein babilonia gefangen gefu$^e$rt.
Nabuchodonosor het ein guldine sawl. lx. elnpogen hoh imm feld auffgesetzt vnd alle fu$^e$rsten der gegent zu weyhung vnd erung derselben sawl gefordert vnd der scherg oder pu$^e$ttel ru$^e$ffet auß. Ir solt die sawl anbetten. dann wer die nit anbettet der wu$^e$rdt in diser stund in den ofen eins prennenden fewrs gesennd werden. Nw betten sie alle an on die gesellen Danielis. daru$^e$mb warden sie bey dem konig verclagt. da ward ein ofen sibenfeltig angezu$^e$ndt darein warden sie gepunden mit irn klaidern geworffen, aber der flamm des fewrs erto$^e$dtet die mann die sie in den ofen ließen. vnd der engl des herren fu$^e$ret hinein als einen wehenden wind des tawes der sie erquicket. do lobten vnnd benedeyten dise drey kinder mit einem mund got den herren.
Josedech der bischoff ein sun Azarie ist als der herr iudam vnd iherusalem durch den gewalt Nabuchodonosor verwendet mit andern gein babiloniam gefangen gefu$^e$rt. Ettlich sprechen ine Eßdram den schreiber vnnd briester oder villeicht seinen bruder gewesen sein.

## LVI recto:

Blat LVI
Rhea (sunst auch Ilia genant) Numitoris des ko$^e$nigs tochter zu diser noch ein iunckfrewlein wardt nach gewaltsamer entsetzung irs vaters vomm reich von Amulio irem vetter vnder die iunckfrawen der go$^e$ttin des fewrs Vesta genant getan vnd ewige iunckfrawschaft zehalten beno$^e$ttigt. als sie aber zu volligerm alter komen was vnd mit vnzu$^e$chtigen stacheln bewegt wardt do vermischet sie sich in vnloblich vmbfenng eins vnbekanten mans. von dem wardt sie geswengert. also das sie Romulum vnd Rhemum miteinander gepare. daru$^e$mb wardt sie auß befelhe Amulij irs vetters lebendig begraben. darnach hieß er auch die zwen zwiling in die Tyber zu Rom werffen. aber nach dem die diener zumm gestadt des fluss von der menig wegen der wasser nit komen mochten do legten sie die zwyling an dz gestadt vnd also mocht auß gepiet Amulij der in den fluss hingeworffen Romulus mit rhemo seinem bruder nit außgelo$^e$sscht werden. do nw das wasser eingezogner wardt vnd ein wu$^e$lffin das wainen der kinder ho$^e$ret verließe sie ire wo$^e$lflein volget dem waynen der kinder nach vnd mu$^e$ttert die kindlein. dieselben hat darnach einer des ko$^e$nigs hirt Faustulus genant bey einem pawm gefunden vnd in sein haws haim getragen vnd schier vnder der herden des vihs in grobem pewrischem leben erneret. Etlich maynen dise kind seyen des abgots Martis gewesen. daru$^e$mb das sie in dem wald Martis geporn. oder von einer wu$^e$lfin (die in dem schutz desselben Martis ist) erneret seyen. do sie nw vnder den hirten aufwuchsen so mereten sie vmb die kraft teglichen streyt. sterck vnd verwu$^e$stung. do sie aber zu iren tagen komen haben sie amulum iren vetter den ko$^e$nig erto$^e$dt. vnd Numitorem iren anheren wider in das reich eingesetzet. derselb wardt aber in dem nachfolgenden iar abgethan. vnd also der namen der Lateinischen oder Albanischen ko$^e$nig außgelo$^e$sscht. do man vnder. xxi. ko$^e$nigen. vi$^c$. xxvij. iar geregiert het.
Remus der obgenanten Rhee sun hat in disem iar mitsampt Romulo seinen bruder ein statt do yetzo Rom ist fu$^e$rgenomen vnd erpawen. vnd dieweil sie nw zwiling bru$^e$der vnd gleich erben waren do vnderstunden sie sich durch vogelgesiht mittel zesuchen welcher auß ine regiren vnd der statt nach ime namen geben solt. nw het Remus (der den Auentinischen berg innhielt) zu erst sechs geyern. vnd darnach Romulus (der den Palatinischen berg besasse) zwelff geyernn gesehen. Also maynet Romulus das er als ein obsyger des gesihts der merrernn fo$^e$gl auch billich ein regirer der statt. vnd dieselb statt nach bedeu$^e$tnus der plu$^o$tgirigen zu dem rawb gewonten fo$^e$gl ein streitterin seyen wurdt. nw wardt es angesehe dz ein auffgeworffne schu$^e$dt zu beschirmung der newen stat gnu$^o$gsam solt sein. Diss belachet vnnd beredet der Rhemus. daru$^e$mb wardt er (ettlich sagen auß gehaiss seins bruders. die andern sprechen von Fabio des romuli rittermeister) erslagen. vnd an dem ende begraben da er den fu$^e$ßstapffen oder das zil der ku$^e$nftigen mawr u$^e$bertrate. Diss was das erst opffer dardurch er die befestigung diser newen statt mit seinem plu$^o$t geweyhet hat.
Romulus der erst ko$^e$nig der ro$^e$mer hat imm. xxi. iar seins alters. vnd imm. iij$^c$. xxiiij. iar des reichs Dauid. als Numitor erto$^e$dt was vnd dz reich der Lateinischen in zerstrewung lage. nit mit kleiner versamelter hand der hirten. mitsampt dem obgenanten Remo seinem bruder an einem vnbewarten erdpodem ein kleine statt gepawt vnd die nach ime rom genennt. vnd daselbst in disem iar (als Eusebius schreibt) zeregirnn anfahende. xxxviij. iar geregiert. Wiewol aber romulus auß zweifelicher gepurt dar komen wz so wz. doch (als plutarcus setzt) sein angeporne art vnd aigenschaft nit knechtlich. sunder sie tru$^o$g ein ko$^e$nigliche gro$^e$ß vnd fru$^e$mmkeit vor ir. in ime fu$^e$rschyne ein geringfertige natur. vnd ein fast geschickte synnreichigkeit zu den reten vnd zu burgerlicher sytlicher fru$^e$mkeit. daru$^e$mb kome er zu grosser ho$^e$he der wirdigkeit. Als nw Rom gepawet was do teylet er die. die kreftigs alter erlangten auß in ritterliche rott zu u$^e$bung der streit. die u$^e$brige menige hieß er ein volck. darnach scho$^e$pffet er rattherren. die hieß er vater. vnd die so auß ine geporn warden Patricios. vnd nach dem aber vorher daselbst gepruch vnd mangl an innwonernn war so ließe er einen wald der nahend dabey was allermeniglichen frey. daselbsthin komen von vil o$^e$rtern ein grosse anzal menschen. also machet er ein Ro$^e$misch volck. Aber allda was ein weiplichen personen ein mercklicher mangl. vnd deßhalb ein sorg der verminderung des volcks. demnach machet Romulus ein gedichtes scheinspil. dar zu komen vil iunckfrawen in der nehe wonende dasselb spil zeschawen. do warden sie von den ro$^e$mischen gefangen. vnder sie verheyratet vnd also vrsachen vil kriegs. vnd also nw diser allerweisist ko$^e$nig den stannd der Ro$^e$mer in mancherlay weise geordnet het vnnd auff ein zeit außerhalb der stat bey einer pfu$^e$tschen was do wardt er gehling auß aller menschen gesihte hingezucket.